Papersnake/gushiwen huggingface dataset:
林园即事寄舍弟ヨ（次荆州时作）
王维（唐代）

寓目一萧散，销忧冀俄顷。青草肃澄陂，白云移翠岭。

后沔通河渭，前山包鄢郢。松含风里声，花对池中影。

地多齐后w9，人带荆州瘿。徒思赤笔书，讵有丹砂井。

心悲常欲绝，发乱不能整。青簟日何长，闲门昼方静。

颓思茅檐下，弥伤好风景。
题施武子所藏老融二牛图
楼钥（宋代）

佳哉淡墨扫人牛，一笛横风各自由。
平日深知焉用稼，如今但欲老西畴。
月夜舟行晚发吕梁洪下近更馀到双沟
汪梦斗（宋代）

荧起长庚落，霁空秋意宽。水光涵月白，霜气挟风寒。

舟取北为近，川流泗最安。雁声重嘹唳，莫是夜将阑。
赵玿赴成都府广都县尉以送君南浦伤如之何为
李廌（宋代）

蜀山如鸟道，剑阁郁嵯峨。
嗟君正朱颜，奈此艰险何。
秋雨峨眉道，春风濯锦波。
青山一羸马，古今应更多。
送庸斋赴召
高斯得（宋代）

宗臣一去今三年，玉堂诏许还坡仙。
党魁久屈再徽用，识与不识皆欢颜。
先生出处固有道，诸公进说徒啾喧。
或云时事正孔棘，百万生灵皆倒悬。
公卿唯阿固权位，阉戚盘互拿金钱。
三垂蹙蹙迫军垒，万口嗸嗸愁实田。
南交黠寇谋斡腹，东海逆雏方聚船。
奈何揖逊救焚溺，同姓体国宁其然。
或云大老世模楷，晚节要同金石坚。
不闻鸣犊反潜圣，况复白驹遗众贤。
济川必待蒸徒楫，倾否亦资茅茹连。
试看醉翁门下土，当今谁者居清联。
角巾支杖亟还里，览辉翔集毋轻前。
我当静虑为折衷，咄此二议何其偏。
卦爻时义各有当，圣贤出处无非天。
五真应二泰可致，四不求初屯岂亨。
要知君相诚与否，卓识谅已穷几先。
苟能举国听夫子，虽不俟驾何尤焉。
严风吹衣落闽土，幸与盟主相周旋。
酒边抵掌谈世事，爱君忧国固拳拳。
鸿飞遵诸望不及，中夜起坐徒烦煎。
心乎爱矣思有助，斐然狂简成兹篇。
念奴娇（大石）
周邦彦（宋代）

醉魂乍醒，听一声啼鸟，幽斋岑寂。淡日朦胧初破晓，满眼娇晴天色。最惜香梅，凌寒偷绽，漏泄春消息。池塘芳草，又还淑景催逼。

因念旧日芳菲，桃花永巷，恰似初相识。荏苒时光，因惯却、觅雨寻云踪迹。奈有离拆，瑶台月下，回首频思忆。重愁叠恨，万般都在胸臆。
曲江
李复（宋代）

唐址莽荆榛，安知秦宫殿。
常因秋雨多，时有微泉泫。
菰蒲春自生，凫鹜秋犹恋。
千古蔽一言，物极理必变。
咏史拟李义山
吕兆麒（清代）

世事何由得尽同，萍飘梗断总西东。戴星未觉征衫湿，多露方矜舞袖工。

信有雨晴持鹬蚌，可堪得失较鸡虫。元规却憾尘犹少，不尽人间便面凤。
表叔陈景韶挽词 其二
王十朋（宋代）

先友嗟无几，公今亦古人。平门散车辙，蕃榻锁埃尘。

甚愧常公厚，深知管子贫。平生谈笑地，感激泪沾巾。
次程岳州廷迈春行昨访天梯佛龛今约乌奴
洪咨夔（宋代）

汗血嘶风草正青，眼中万马斂春坰。
檄书纵不烦师鲁，荐藁犹当出古灵。
杜若扶疏明远渚，荼蘼猗靡馥中庭。
天梯行遍乌奴去，到手深杯莫暂停。
途中诗
杨奇鲲（唐代）

（首缺二句）
风里浪花吹更白，雨中山色洗还青。
海鸥聚处窗前见，林狖啼时枕上听。
此际自然无限趣，王程不敢暂留停。
赠心月相士
王义山（宋代）

十五以前月，清光逐夜生。
自朔以至望，浸长而浸盈。
十五以后月，明减而生魄。
自望以至晦，浸微而浸阙。
嗟彼天上月，有圆阙阴晴。
惟有心月月，天者常清明。
持此以鉴人，妍媸奚所遁。
此月天在天，月在尔方寸。
归故园
舒岳祥（宋代）

千家桑梓兵余痛，十世松楸火后悲。
瓦砾成滩无鸟雀，荆蒿如杖有狐狸。
咸平树在枝柯损，晚易书亡目录遗。
半树瑶花微雨里，向谁寂寞泪将垂。
一字至七字诗。竹
韦式（唐代）

竹。临池，似玉。裛露静，和烟绿。抱节宁改，贞心自束。

渭曲偏种多，王家看不足。仙杖正惊龙化，美实当随凤熟。

唯愁吹作别离声，回首驾骖舞阵速。
次韵王蒙泉见寄并和鄙作
方一夔（宋代）

君谱猗兰操，曲度得硕师。孤唱绝众和，不与淫声比。

难逢拊石盛，终作蹈海衰。近传贫作祟，疽疣等骈枝。

西风几挥泪，徙倚哀吾私。好音忽西堕，竹下哦君诗。

翛然落月色，融融伴君疑。慇勤告司鼎，君侧要子思。

试归扣小有，坐待天定时。
钱王祠
王曾斌（清代）

钱塘亦是兴龙地，王气依然据上游。铁箭旧传唐岁月，玺书曾上宋春秋。

江潮出没三千里，风雨凄凉十四州。剩有湖山供庙貌，坐看锦绣欲生愁。
题浣川
戴栩（宋代）

五十知非雪鬓鲜，尚将疏褊谪尘缘。
近来万境心如洗，笑改斜川作浣川。
偕云间詹芝眉沈朗生及何徐二公由惠麓陟石门登九龙颠自二泉亭下
敖巘（清代）

曲蹬旋危石，山椒得共扶。青螺开九面，白练带三吴。

秋迥日沉谷，天低云满湖。惊人诗未就，谢朓合高呼。
引泉
刘攽（宋代）

春池冻已消，泉落白鱼跳。石浅喧鸣玉，沙虚没暗潮。

晚寒妨濯足，竟日欲平桥。最爱临波柳，东风万万条。
夏日
陆游（宋代）

暑雨初晴昼漏迟，江乡乐事有谁知？村村陇麦登场後，户户吴蚕拆簇时。
红楼梦·结尾·飞鸟各投林
曹雪芹（清代）

为官的，家业凋零；
富贵的，金银散尽；
有恩的，死里逃生；
无情的，分明报应；
欠命的，命已还；
欠泪的，泪已尽：
冤冤相报实非轻，
分离聚合皆前定。
欲知命短问前生，
老来富贵也真侥幸。
看破的，遁入空门；
痴迷的，枉送了性命。
好一似食尽鸟投林，
落了片白茫茫大地真干净！
拟今日良燕会
王立道（明代）

来日不可知，今夕聊自娱。投壶杂六博，鸣鼓吹笙竽。

酒酣援筑起，一击一泫如。四座发慷慨，欲语还拊髀。

夭夭桃李花，荣华能几时。何不奋长翮，致身青云梯。

无为若鹪鹩，一枝独卑栖。
野人二首 其一
陶安（明代）

野人便土物，性懒入城中。水荇羊须白，山茶鹤顶红。

开窑分贱炭，汲井截深筒。酒熟邀人饮，登盘芋栗丰。
寄西涧叶侍郎
胡仲弓（宋代）

拟立门前雪，来时春又深。
望尘思北面，因病负初心。
形役犹甘分，肠枯费苦吟。
升堂定何日，洗耳听规箴。
折刑部海棠戏赠圣俞二首
欧阳修（宋代）

摇摇墙头花，笑笑弄颜色。
荒凉众草间，露此红的皪。
草木本无情，及时如自得。
青春不可恃，白日忽已昃。
绕之重吟哦，归坐成叹息。
人生浪自苦，得酒且开释。
不见宛陵翁，作诗头早白。
汉上偶书
寇准（宋代）

谪仙唐室游兹郡，花下听歌醉眼迷。
今日汉江烟树静，更无人唱白铜鞮。
醉蓬莱 力修宝学贤表宴胡明仲侍郎，遣歌姬来乞词，作醉蓬莱令歌之
孙道绚（宋代）

看鸥翻波溅，蘋末风轻，水轩消暑。云叠奇峰，破桐阴亭午。

列岫连环，溜泉鸣玉，对幅巾芒屦。况有清时，风流故人，剧谈挥麈。

才冠一时，论高两汉，书扇豪踪，吐凤辞语。昼锦归来，庆长年老母。

且尽绿尊，莫怀归兴，听扇歌高举。会见登庸，泥封诏下，促朝天去。
秋霁·基隆秋感
张景祁（清代）

盘岛浮螺，痛万里胡尘，海上吹落。锁甲烟销，大旗云掩，燕巢自惊危幕。乍闻唳鹤，健儿罢唱《从军乐》。念卫霍，谁是汉家图画壮麟阁？
遥望故垒，毳帐凌霜，月华当天，空想横槊。卷西风、寒鸦陈黑，青林凋尽怎栖托？归计未成情味恶。最断魂处，惟见莽莽神州，暮山衔照，数声哀角。
雨中报谒呈刘韶美侍郎
范成大（宋代）

花落满城雨，雨余云重阴。
驱车有底急？巷泥三尺深。
平生黄篾舫，渔榔有清音。
斗升得苦相，怀刺冲愁霖。
归来掩关卧，一枕直兼金。
作诗诧比邻，幸勿讥褊心。
题义约
方岳（宋代）

向来祁山赭如天，迩来祁山翠如碧。
祁山草木皆精神，祁山人材方气魄。
君不见癸丑诸贤奉亲策，武成殿前天咫尺。
太微星动豹尾班，祁山人作龙头客。
所以天留老子山之侧，为守云烟护山碧。
山转碧兮人转奇，未许右科专此席。
前头更有文状元，努力风鹏九霄翮。
夜坐忽闻村路报晓铁牌
陆游（宋代）

何人叩铁警农耕，炊饭家家起五更。
也似早朝风雪里，遥听宫漏下宫城。
世其宅夜集同君采作限难字
何景明（明代）

冬夕具盘餐，明灯坐不寒。独怜竹叶盏，仍对菊花团。

素月萦窗细，高云傍苑残。美人江国去，惆怅采芳难。
过缑氏上轘辕岭
欧大任（明代）

玉笙犹有馆，缑岭夕阳间。马入轘辕道，雅投女几山。

一官游已倦，五岳鬓先斑。为赴千年约，东寻白鹤还。
渔家傲·近日门前溪水涨
欧阳修（宋代）

近日门前溪水涨。郎船几度偷相访。船小难开红斗帐。无计向。相欢影里空惆怅。
愿妾身为红菡萏。年年生在秋江上。重愿郎为花底浪。无隔障。随风逐雨长来往。
非狂
屈大均（明代）

非狂人不信，尽作酒徒看。市上无屠者，淮阴有钓竿。

英雄宜发白，老大更心丹。惨淡风云会，时来定不难。
廿一夜梦作书画真有契岁月来无穷二句似翻后山诗意醒后偶有所会遂成二诗 其一
陈曾寿（清代）

新秋送残暑，雨罢来清风。湖天出净碧，尽为窗几供。

焚香展图画，往往名山逢。书画真有契，岁月来无穷。

但使妙明在，自有精灵通。千秋旦暮遇，何必非我躬。

得意已藏密，五家讵能公。知益却伤晚，隘矣后山翁。
满庭芳·偃屈霜青
元好问（金朝）

偃屈霜青，＊层烟碧，□□□古人间。山光林色，常伴住人闲。元有仙风道骨。□心趁、玉笋朝班。归来赋，不因五斗，谈笑挂衣冠。九难。谁不羡，商山橘弈，渭水渔竿。引相君玉子，助发幽欢。□□寿觞多少，南溟共北海波澜。君知否，庙堂有意，相与□寒岩。
赠李经卫邦立
符锡（明代）

旧识李参军，多能众所闻。才猷摅幕府，■浪出尘氛。

神术缘谁受，还丹许我分。何时访蓬岛，挥袂共乘云。
舶使王会溪太守赵见泰九日领客枉顾山中赋采
蒲寿宬（宋代）

南阳有菊水，一掬清且鲜。
满潭浸秋色，餐英饮寒泉。
将以寿道脉，非惟制颓年。
岂不随众草，正色乃自然。
木兰花慢 题文孝祠壁
曹贞吉（清代）

拜昭明遗庙，台下水、自沦漪。想文选楼中，铜龙昼暖，玉简宵披。

文词。六朝金粉，遍千秋、作者沐恩晖。兆始乘鸡牵犬，祸成白马青丝。

灵旗。杂佩葳蕤，鼓坎坎、舞僛僛。叹故国山川，乡人伏腊，舍此安归。

追维。湘东太忍，使江夏文武尽灰飞。但奉九郎神在，重游几度沾衣。
送淩天杓归金陵
陈恭尹（清代）

前年相识花正飞，今年花下送君归。珊瑚洲北一挥手，落花如泪沾人衣。

看君长身美如玉，上马顾盼何光辉。酒间意气横海岳，笔下错落生珠玑。

旧京虎踞龙盘地，往事苍茫足长欷。秦皇枉用厌陵金，刘生早识兴王气。

前辈风流安可期，羡君归去卧茅茨。停梭窦妇机初下，奉母潘郎鬓未丝。

东山行乐无时节，南海追游暂应阔。寄余浩荡千载心，挂向秦淮满船月。
古人
晁说之（宋代）

古人愁已极，今我不用愁。
去日已忽忽，来日谅悠悠。
便能如此志，终恐惭白头。
经月不读书，闭目得自求。
不如悬车好，更复外言不。
县斋十咏·波纹石
宁参（宋代）

何必观春渚，他山质自奇。
危层分荡漾，峭碧认逶迤。
禁陛宜相接，星机好共支。
高空如有阙，一补未为迟。
送王敬岩江东都宪 其二
何基（宋代）

狱情微暧自难明，著意平反或失平。生死两无纤芥恨，考求须尽察须精。
依韵和王安之少卿六老诗仍见率成七首 其四
邵雍（宋代）

六人相聚会时康，著甚来由不放狂。遍地园林同已有，满天风月助诗忙。

文章高摘汉唐艳，骚雅浓薰李杜香。水际竹边闲适处，更无尘事只清凉。
偕秋原刺史游香岩寺晚宿李官桥 其一
黎承忠（清代）

理屐趁兴晨，行舆向山路。石磴碍流泉，阴云翳深树。

初历樵径碍，俄转奔崖露。修藤蛇蝮蟠，长松猿猱附。

势诡赏正延，步窘魂已怖。防仆前舁危，贾勇后从赴。

险峭履渐夷，风壑号犹怒。苍翠密竹交，向背列屋错。

烟际遥闻钟，僧庐向何处。
喜得鲤南病愈消息即道其来书意
曹家达（清代）

寒犬吠深巷，荒鸡催短更。有人悲独夜，复此寄遥情。

小病嗟同气，多閒愧友生。难将归梦续，侵晓泪纵横。
挽吴明可给事
陈傅良（宋代）

诸老俱沦落，流风日转移。
独怀忧国意，长说渡江时。
姓字谁如此，功名早不疑。
却收湖海气，燕坐雪垂颐。
再赋末利二绝 其二
范成大（宋代）

忆曾把酒泛湘漓，末利毬边擘荔枝。一笑相逢双玉树，花香如梦鬓如丝。
会灵观即事二首 其二
赵秉文（金朝）

欹枕北窗风，书叶久未定。午梦破华胥，起看松阴正。

闲居观物化，静处见天性。鸣鸠亦何为，谷谷自相应。
九月十日西园会范内翰李紫微已下诸公惠雅章谨成拙诗仰答厚意
文彦博（宋代）

今日西园集，联裾蜀国英。为君聊置醴，念我昔专城。

丽句皆新意，高谈多故情。报君虽拙陋，所应在同声。
咏青苔诗
沈约（南北朝）

缘阶已漠漠。
泛水复绵绵。
微根如欲断。
轻丝似更联。
长风隐细草。
深堂没绮钱。
萦郁无人赠。
葳蕤徒可怜。
冬日普光寺卧疾，值雪简诸旧游
慧净（唐代）

卧疴苦留滞，辟户望遥天。寒云舒复卷，落雪断还连。

凝华照书阁，飞素涴琴弦。回飘洛神赋，皎映齐纨篇。

萦阶如鹤舞，拂树似花鲜。徒赏丰年瑞，沈忧终自怜。
残岁即事 其二
王彦泓（明代）

雪霁寒新腊八天，侍儿擎烛过妆前。肉糜旧话重拈起，引得红腮一笑嫣。
玉堂早起
楼钥（宋代）

早起多奔走，旬休亦往还。
偶因二士试，始得一朝閒。
灵鹊花枝上，金鱼荇蔕间。
素餐终有媿，只忆旧家山。
过汉南城叹古坟
张说（唐代）

旧国多陵墓，荒凉无岁年。汹涌蔽平冈，汨若波涛连。

上世千金子，潜卧九重泉。松柏剪无馀，碑记灭罔传。

葬于不毛地，咸谓楚先贤。事尽情可识，使人心怅然。
大言
雍裕之（唐代）

四溟杯渌醑，五岳髻青螺。挥汗曾成雨，画地亦成河。
重九日陪诸公游花田 其二
蔡戡（宋代）

此花亦是可怜生，刻玉融酥万数盈。素质更兼秋色静，幽香暗逐晓风清。

不须篱菊浮纤蕊，好学官梅缀落英。来岁龙山高会在，又呼张丈唤殷兄。
问园杂诗 其二
范淑（清代）

绿阴铺径茁新芽，堕地春桃雨后加。记得仲春敷茗碗，风来树树落桃花。
还乡道中闻杜鹃
黄裳（宋代）

才次乡关得此禽，五更啼处九春深。谁知枕上情无限，物是人非古到今。
颂古三首
释道行（宋代）

不於三界现身意，谁谓维摩谈不二。
山空昼永鸟无声，春光不在千花里。
赠张圣庵
蒋麟昌（清代）

茅屋当山挹翠微，半生磊落遁何肥。桃花订论思元老，瓠子阵书只布衣。

千里长鲸横海去，九秋高雁拂云归。华封终古谁分席，未到抽簪愿已非。
舜祠送桂林友人
乐雷发（宋代）

尧山分手舜山逢，呼酒旗亭两鬓蓬。
客思且须论契阔，诗交应鬓计穷能。
儿曹富贵秋烟外，前辈风流落叶中。
明日吟船又何处，渡江衣冷荻花风。
春睡
朱淑真（宋代）

午窗春睡足，推枕起来时。瘦怯罗衣褪，慵妆鬓影垂。

旧愁消不尽，新恨忽相随。有蝶传魂梦，无鸿寄别离。
游香界寺诸胜 其一
弘历（清代）

问景当初夏，游山趁晓凉。无多攀石磴，乍已出云匡。

捷径欣初得，临高俯下方。万缘参辐辏，一念静商量。
梁楷画钟馗并引鹤归云际携琴过涧西三题 其二
释居简（宋代）

唤起胎仙细问伊，几时华表柱头归。一编玄草都收拾，种玉田东伴采薇。
游虎丘
释兴肇（宋代）

沧海何年涌，秦传虎踞丘。
池空剑光冷，坟缺鬼吟愁。
石碍楼台仄，烟深草木稠。
吴人贪胜概，春尽亦来游。
闲中
陆游（宋代）

闲中高趣傲羲皇，身卧维摩示病床。
活眼砚凹宜墨色，长毫瓯小聚茶香。
门无客至惟风月，案有书存但老庄。
问我东归今几日，坐看庭树六番黄。
韩循之治守安阳以病求代诏以其子卫尉少卿肖胄似夫为安阳守以诗送之
赵鼎臣（宋代）

入戏莱衣问起居，出班条教吏民趋。韦平继世调金鼎，父子同时合虎符。

一姓连书三守贵，两轓今见四轮朱。须将盛事烦耆旧，昼锦堂中作画图。
次韵
韩淲（宋代）

西风吹雨动云车，野水浮花绕屋除。得兴无过寻旧约，称心尤觉是閒居。

市尘不到秋声早，树色初分夜气馀。架上古书吾辈事，一襟清暑为踌躇。
贺新郎 同刘元实唐与正陪叶丞相饮
陈亮（宋代）

脩竹更深处。映帘栊、清阴障日，坐来无暑。水激泠泠知何许，跳碎危栏玉树。

都不系、人间朝暮。东阁少年今老矣，况樽中、有酒嫌推去。

犹著我，名流语。

大家绿野陪容与。算等閒、过了薰风，又还商素。手弄柔条人健否，犹忆当时雅趣。

恩未报、恐成辜负。举目江河休感涕，念有君、如此何愁虏。

歌未罢，谁来舞。
为瘦岩僧题西山爽气
徐集孙（宋代）

背却残阳翠欲流，一窗长占四时秋。
逼人风露衣巾脆，拄笏朝来独倚楼。
南康天开图画楼
刘过（宋代）

楼外烟波渺去鸿，楼头庐阜翠摩空。
故知造物铺张巧，不费丹青点染工。
赤壁江山横夜月，辋川庭馆卧秋风。
祗今满地无图画，尽在西湾杳霭中。
庆宫春 乙酉腊月十五夜雨忆俶玉用樊榭韵
叶大庄（清代）

阵阵酸风，迎寒催冻，山斋孤闭林罅。残叶零红，纤蔬殢碧，冬容篱落堪写。

□□□□，却消得、幽居静雅。烟檐忽黯，如注糟床，黄昏初罢。

故人近住江城，愁到冲泥，日归时乍。山中景物，浓香胜雪，冷坐蜜梅花下。

拥衾寻梦，五更转、熏炉添麝。洒窗繁点，急似吴篷，野桥春夜。
垂虹亭
米芾（宋代）

断云一片洞庭帆，玉破鲈鱼金破柑。
好作新诗寄桑苎，垂虹秋色满东南。
偈六十三首
释道宁（宋代）

万里无云，长天一色。
不落古今，那该彼此。
要津把断，风骨旋生。
设使灵山密付，谩说拈华少室，
亲传徒夸得髓。师子窟中无异兽，
象王行处绝狐踪。
颂证道歌·证道歌
释印肃（宋代）

三乘五性皆醒悟，方知自有珍珠库。
临时分付与儿孙，不劳更倚他门户。
寄怀陶握山
释元觉（明代）

数椽茅屋面江洲，江水滔滔背郭流。病骨几年随野鹤，閒情终日在孤舟。

一溪清响残荷雨，万树新黄落叶秋。遥忆故人何处所，片云高挂碧山头。
村行
姚揆（唐代）

天淡雨初晴，游人恨不胜。乱山啼蜀魄，孤棹宿巴陵。

影暗村桥柳，光寒水寺灯。罢吟思故国，窗外有渔罾。
先天易吟三十首 其十
方回（元代）

子半至午半，南方旋北方。往来分逆顺，治乱判阴阳。
道武珪
徐钧（宋代）

立储去母岂良规，创业英名顾尔为。
事变无穷难预料，身亡又兆国亡基。
赠欢娘（八岁善吹笙）
薛能（唐代）

一束龙吟细竹枝，青娥擎在手中吹。

当时纵使双成在，不得如伊是小时。
九江暮春书事
曹松（唐代）

杨柳城初锁，轮蹄息去踪。
春流无旧岸，夜色失诸峰。
影动渔边火，声迟话后钟。
明朝回去雁，谁向北郊逢。
壬子岁送方叔
姜特立（宋代）

经年怀抱几曾开，面上康衢一寸埃。
已向西偏营小筑，高悬一榻待公来。
游清泉寺
程无凤（宋代）

为爱山房峭绝，十年两借禅床。
松声夜半清枕，洗尽世间笙簧。
次潼关先寄张十二阁老使君
韩愈（唐代）

荆山已去华山来，日出潼关四扇开。
刺史莫辞迎候远，相公亲破蔡州回。
读史五首 其四
白居易（唐代）

含沙射人影，虽病人不知。巧言搆人罪，至死人不疑。

掇蜂杀爱子，掩鼻戮宠姬。弘恭陷萧望，赵高谋李斯。

阴德既必报，阴祸岂虚施。人事虽可罔，天道终难欺。

明则有刑辟，幽则有神祗。苟免勿私喜，鬼得而诛之。
香携南国卷送李绳甫太学还粤
陈迪祥（明代）

南国有异香，不在兰与芷。沈谢吐精灵，六朝撷清绮。

馀馥尚氲吐，秀结钟山紫。环桥是旃林，天花散玉蕊。

自我来此间，香梦绕辟水。不意遗瑶枝，在君囊佩里。

君本五岭豪，才名噪槐市。气谊薄层云，交遍天下士。

夕袖秘阁文，朝览名山史。六朝不可见，六朝人在此。

三生石上月，精魂若可企。归弄岭头梅，清芬透杖履。
登北原望京城有作
李复（宋代）

五季兵销帝业新，霏烟双阙照夷门。
地盘王气千龄会，势据中天万国尊。
剑佩辉光新日月，风雷鼓舞双寒温。
开先神发随人意，轳轴于今转海垠。
立春
晃冲之（宋代）

巧胜金花真乐事，堆盘细菜亦宜人。
自惭白发嘲吾老，不上谯门看打春。
贺范安抚上事十绝 其六
项安世（宋代）

涨江迎造忽吞天，说与江神莫太颠。公是乘槎天上客，曾经倒海试孤骞。
客中感秋呈王德载卢子明柳陈甫诸公
徐熥（明代）

他乡为客长离忧，一夜新寒感敝裘。对酒正当桑落后，思家偏向雁来秋。

白门月冷砧初断，淮水霜深叶自流。不是天涯有知己，萍踪那得久淹留。
将负瓢笠入金华从赤松三子游作
胡应麟（明代）

三十六洞天，金华亦奇绝。古昔群真栖，云霞閟阊阖。

赤松乘紫烟，皇氏憩丹穴。缅邈怀仙灵，栖迟表才杰。

奕奕孝标生，漂流寄东越。长生本经世，不朽惟大业。

伊余后千载，束发慕贤达。逝将辞垢氛，寻幽入林樾。

大药倘可逢，雄词冀颃颉。异日骑双龙，携手轻六合。
臧县尉挽诗
洪适（宋代）

共在乡人后，相高君子前。家声郜大鼎，利器楚龙渊。

不相买臣贵，竟传梅福仙。只令空渍酒，落笔更悽然。
秋晴出游归偶赋
张掞（宋代）

江雨夜来歇，日出残氛散。
掩书下帷行，独步泾边岸。
岸竹泛晴光，泾流乱以灿。
清风吹浏浏，谁识水上涣。
冷言正无聊，偶遇如此粲。
因与陟崇岗，逍遥远寻玩。
澄波浩如天，青山卷若幔。
是时秋谷登，严霜绿条换。
益悲时节移，未由脱忧难。
一身风尘羁，百年斯过半。
何以自解颜，床头理文翰。
蝇头数千言，一一手自窜。
常约谢公屐，每笑阮生锻。
共吟只伤须，多书亦劳腕。
有时或忘餐，终朝更迟冠。
亲朋邀以觞，烂酣岂须算。
醉中感今昔，悲哉发一喭。
归来卧林榻，久矣成扼腕。
长歌扣牛角，清夜何由旦。
谁识梓人工，未解承移墁。
飘零岁云晚，短发风中乱。
兹辰偶游瞩，浩然复兴叹。
偈二首
释云贲（宋代）

一见便见，八角磨盘空晨转。
一得永得，夺锦朱砂如墨黑。
秋风吹渭水，已落云门三句里。
落叶满长安，几个而今被眼瞒。
北口峪望蔚州
曾畹（明代）

匹马桑乾道，孤城沙漠阴。风高谷口断，石迸水痕深。

野雉衔酸果，神狐啸暮林。匣中三尺剑，不试夜沈沈。
水壁
华镇（宋代）

画手闻曹霸，伊人岂裔孙。穷神邈江海，遗迹在墙垣。

发地惊涛起，扶椽叠浪翻。来非自胥怒，去不为鲸吞。

咫尺重渊险，寻常万里奔。气疑烝宇宙，势欲浸乾坤。

但见挥长笔，谁能测巨源。汪洋须骇瞩，洼突几惊扪。

湛湛将澄处，悠悠叠细痕。轻飔掠伊洛，阔岸漫湘沅。

怒势功尤壮，飞澜地欲掀。沧溟拥神岛，穷发运游鹍。

槃礴应无顾，安排自有门。夙成参造化，无用契胚浑。

岁久人虽远，尘侵墨未昏。依稀逢海若，彷佛吊湘魂。

倦客萦多累，乘桴特未援。时来观浩荡，聊用涤尘烦。

莫使蜗涎蠹，常令墨妙存。不劳浮渤澥，已似陟昆崙。
满路花 谢昌黎道友访及
王丹桂（金朝）

早年忘俗累。云水寄天隅。群峰藏弊舍、养痴愚。寂寥孤淡，默默守如如。深谢崇真友，步＊携筇，不辞远访山居。奈门风、冷落清虚。相待礼全疏。微言频劝谕、省区区。前程路险，认取妙元初。物物头头上，一段灵光，本来无欠无馀。
十空诗六首 其一 如幻
萧纲（南北朝）

汉安设大响，周穆置高台。三里生云雾，瞬息起冰雷。

空持生识缚，徒用长心灾。慧人恒弃舍，庸识屡邅回。

六尘俱不实，三界信悠哉。
和续古谢送墨
洪咨夔（宋代）

黑月黳云脱太清，海风吹上笔头轻。
琐窗冷透芙蕖碧，定有新铭到九成。
下山雨骤
虞俦（宋代）

宝熏降自九重天，再款龙祠礼亦专。
谢雨归来还得雨，今年必定作丰年。
弥天膏润人皆喜，连日奔驰我独贤。
回首家山今不远，固应惭恨不归田。
路西田舍示虞孙小诗二十四首 其十三
李之仪（宋代）

芦已藏人水鸟喧，草堪留坐午风寒。从来偏得田家趣，折莫催归兴已阑。
皇太子诞庆
宋祁（宋代）

轩祏深丛祐，文支此挺生。重轮当月满，一索应乾成。

瑞瓞昌绵绪，天弧仗左檠。海虽分幼润，星已庆前名。

缓带群心洽，吹铜顺气迎。欢觞交秘幄，曲赦遍离京。

汉祝昭禖贶，周篇记路声。从兹诒翼永，斯万见承平。
龟峰 其二
韦骧（宋代）

龟凤猿鳌各定名，峰峰峭怪倚青冥。也知造物无情甚，凝结如何特肖形。
续徽宗诗
徽宗朝太学生（宋代）

选饭朝来不喜餐，御厨空费八珍盘。人间有味俱尝遍，只许江梅一点酸。
梦觉吟
释文珦（宋代）

百年如大梦，梦里几纷驰。
觉后识为梦，梦时曾未知。
吾生今已觉，不记梦中时。
在梦人无限，昏昏信可悲。
山居二十咏 其十七 云松关
洪适（宋代）

叶生新易旧，岁寒凋独后。不改四时柯，贤言非圣耦。
花药尘外亭
沈辽（宋代）

导师昔示化，灵墟肇开凿。山间百草花，救病皆为药。

尔来三百岁，法音亦间作。为人布福时，随缘四丰乐。

然师法王嗣，金锡中天落。海众蚤知归，天龙欣有托。

鼎新金布地，烟云助回薄。岣嵝对岑寂，潇湘供盥濯。

维摩老且病，身世两无著。行期过丈室，为我探泉壑。
无梦
释广闻（宋代）

为人彻困有谁知，眨得眼来话已迟。满地如今正闹在，听渠寐语住何时。
和表臣河南庾署西轩
梅尧臣（宋代）

飞乌欲下蟾生时，斜光冷魄常相随。
右山左水清洗目，虚檐曲槛生扬眉。
白鱼甘肥网可得，公酒美滑杯可持。
临淮使君有闲佚，长桥直度来莫迟。
祷晴福善
方岳（宋代）

稻压田塍米似珠，老农为说几年无。
一晴不费君王力，莫等香烟上化炉。
和苦吟二首 其一
韦骧（宋代）

夫子吟何切，辞源泻不枯。秋山凿寒玉，夜蚌抉明珠。

感叹通前古，风情满五湖。只忧长寡和，白雪本高孤。
寄徐拾遗
谭用之（五代）

长竿一系白龙吟，谁和驺虞发素琴。
野客碧云魂易断，故人芳草梦难寻。
天从补后星辰稳，海自潮来岛屿深。
好向明庭拾遗事，莫教玄豹老泉林。
晴云
宋祁（宋代）

春空无际碧，云意静悠悠。
尽日随风驭，迎昏抱月钩。
正宜衔迥陇，强欲蔽层楼。
宋野何须问，鸿蒙正掉头。
次韵和中远以予真州江上遭巨寇脱身感事作
晁说之（宋代）

一世高梧丹叶翻，男昏女嫁失前村。
但闻狼虎厌人肉，不见酒前招鬼魂。
久分彼天难叩问，未甘此道谩追原。
江心火杂鱼龙血，我脱身来君莫论。
霜叶飞·绮罗香咏楝，翼民报以此阕。倚声却奉
王用宾（宋代）

断烟低雾。新开霁、斜阳犹恋高树。莫非秋后又春风，筛落红如雨。

蓦地忆、樊川绝句。萧疏霜叶娇无语。却不是枫林，似一抹、流霞散绮，半空翘舞。

都道冷落江关，红沉绿瘦，老去风韵如许。枝头花少叶还多，肯把芳情误。

要藻饰、天涯岁暮。黄金铃子由来苦。问凤凰，何年至，且驻酡颜，照寒山路。
将赴单州和韦度支相送之什次韵
王禹偁（宋代）

就养求官动圣知，专城犹得近王畿。
乡人竟指曾题柱，丘嫂应惭不下机。
西掖罢批天子诏，北堂荣着老莱衣。
邻封唱和如多暇，三载须成一集归。
秋日戏呈蒋达可检讨
沈与求（宋代）

西风摵摵舞庭槐，沈李浮瓜事益乖。不饮竟逃官长骂，长年唯厌太常斋。

已看帘幕辞归燕，犹讶池塘沸乱蛙。坐想臞仙遥集处，应颓醉玉泥金钗。
方丈台昭灵李夫人诗三首 其一
杨羲（魏晋）

云墉带天构，七气焕天冯。琼扉启晨鸣，九音绛枢中。

紫霞兴朱门，香烟生绿窗。四驾舞虎旗，青軿掷玄空。

华盖随云列，落凤控六龙。策景五岳阿，三素眄君房。

适闻臊秽气，万浊污我胸。臭物薰精神，嚣尘互相冲。

明玉皆璀烂，何独盛德躬。高揖苦不早，坐地自生虫。
捣练子 其七 八梅
佚名（宋代）

捣练子，赋梅音。云底江南树树深。怅望故人千里远，故将春色寄芳心。
赏雪骑鲸轩子文夜归酒渴侍儿荐茗饮蜜浆明日以诧同游戏为书事邀宗伟同作
范成大（宋代）

溪山四时佳，今日更奇绝。天公妙庄严，施此一川雪。

飞花浩如海，眩转塞空阔。水西万珠树，玉塔照银阙。

碧溪不受冻，长滩泻清咽。渔舟晚犹汎，樵檐寒未歇。

悬知画不到，未省诗能说。归来强搜句，冰砚冷于铁。

不知严夫子，迎门生暖热。梅香不可耐，但觉酒肠㷎。

密融花气动，茶泛乳膏发。宁辞春笋寒，为暖花瓷滑。

瞢腾画屏暖，唤起眼馀缬。笑我独何事，作此淡生活。

想像高唐赋，何如径排闼。
秀溪寒食
杨杰（宋代）

十里喧阗锦绣川，鞦韆人健趁飞鸢。花明柳暗丹青国，日薄云浓水墨天。

游女践成芳草径，画船冲散碧溪烟。武陵谩说桃源好，屈指如今几百年。
偶成
饶节（宋代）

松下柴门闭绿苔，只有蝴蝶双飞来。
蜜蜂两股大如茧，应是前山花已开。
送陈舜俞制科东归
王安石（宋代）

诸贤发策未央宫，独得菑川一老翁。
曲学暮年终汉相，高谈平老漫周公。
君今壮岁收科第，我欲它时看事功。
闻说慨然真有意，赠行聊似古人风。
送芮国器察院漕广东
周必大（宋代）

星聚曾尊德，箕张客避风。
别离双鬓异，邂逅一尊同。
五岭皇华使，扁舟渔钓翁。
江分鸿不到，书札若为通。
三阁曲
赵汝鐩（宋代）

叔宝沉迷建邺宫，厌厌夜饮清昼同。
金碧三阁插晴汉，沉檀十里闻香风。
叠石为山水为沼，后庭万花坼春丛。
狎客倡酬女学士，污词媚句争新工。
被之弦歌恣酣乐，千娥行列纷青红。
将军忽遇韩擒虎，江神今识清河公。
凭栏璧月词未终，谁知携手两妃游井中。
和路朝奉新居 其二
徐积（宋代）

诗翁爱酒典衣沽，六子将孙侍燕居。正要白家醇酿法，不须刘德伪金书。

厨经雪后炊无黍，门近淮濒食有鱼。何以献公寻一物，庾郎三韭载盈车。
义副寺求
释坚璧（宋代）

拈却义，除却法，
过现未来，不消一劄。
大海波腾河四流，激湍衮衮吞三峡。
须弥山王拊掌笑，江神河神俱{左足右孛}跳。
留得珊瑚对月过时，九曲明珠无孔窍。
新开湖诗 昝司万参军甄盘虢略主簿何殊南湖种柳植莲
蒲宗孟（宋代）

绕岸便须多种柳，满湖仍为遍栽莲。长条翠盖成阴日，我欲移舟处处眠。
留别南溪二首
李渤（唐代）

常叹春泉去不回，我今此去更难来。

欲知别后留情处，手种岩难次第开。

如云不厌苍梧远，似雁逢春又北归。

惟有隐山溪上月，年年相望两依依。
乙酉社日偶题
杨万里（宋代）

愁边节里两相关，茶罢呼儿捡历看。
社日雨多晴较少，春风晚暖晓犹寒。
也思散策郊行去，其柰缘溪路未乾。
绿暗江明非我事，且寻野蕨作蔬盘。
悼老琼二首
韩元吉（宋代）

江水东流湖水西，水边花落梦回时。
南屏山下风吹土，犹作萧萧暮雨垂。
王宪皋督学滇中归，阻风雪于公安，留觞二首 其二
袁宗道（明代）

最爱新年雪，能留竟日觞。文章化越隽，车马度潇湘。

览胜称鸡足，交游感雁行。更怜莱子意，把酒独思乡。
见萧侍御忆旧山草堂诗，因以继和
白居易（唐代）

琢玉以为架，缀珠以为笼。玉架绊野鹤，珠笼锁冥鸿。

鸿思云外绊，鹤忆松上风。珠玉信为美，鸟不恋其中。

台中萧侍御，心与鸿鹤同。晚起慵冠豸，闲行厌避骢。

昨见忆山诗，诗思浩无穷。归梦杳何处，旧居茫水东。

秋闲杉桂林，春老芝朮丛。自云别山后，离抱常忡忡。

衣绣非不荣，持宪非不雄。所乐不在此，怅望草堂空。
次韵邾仲经同登虎丘长句
吕敏（明代）

山上楼台山下城，朱旗夹道少人行。
春风寂寞莺花梦，落日悲凉鼓角声。
古冢金精来变幻，天池剑影随空明。
老僧趺坐忘尘虑，石溜何须恨不平。
句
舒坦（宋代）

沙岸金笼树，灯汀玉涌涛。
堂上见流云郁兀峰峦特绝自昔奇观也
林大钦（明代）

流云今出没，绿浦动清歌。秀色连天表，清晖奈若何。

南薰吹短袖，白水增澜波。向夕岚烟起，连山郁嵯峨。
恋绣衾 曹幼文以庚午岁，太初老禅、洎云西
邵亨贞（元代）

求予追和。屈指三十余年，三老仙去久矣，今昔之感，不能己于仙也。时重逢元夜心暗惊。忆当年、诸老放晴。对芳景、张灯火，画堂深、箫鼓到明。乌衣巷口东风在，甚而今、春草乱生。试点检、繁华梦，有梅花之一三十九首
飞泉洞
钟万春（明代）

雅爱飞泉水，谁开此洞中。河疑天上落，云自窦间通。

涧晚杯浮翠，春来槿变红。醉眠醒酒石，犹喜度溪风。
病中雨夜
陆游（宋代）

蹭蹬今如此，沉绵不复支。
心随形共悴，年与智俱衰。
雨急孤灯暗，云深断雁悲。
旧书空满架，惆怅负明时。
送刘僚长出守楚雄
卢龙云（明代）

西南天远净妖氛，琴鹤翩翩一使君。六诏晓迎千骑月，五溪春度万山云。

年来积贮筹俱定，此去承宣望倍殷。治行急须求异等，玺书期尔得先闻。
金仙院
王十朋（宋代）

金仙何处不曾游，小小精蓝亦自幽。有客倦游归欲速，可能一宿为山留。
偈颂二百零五首
释正觉（宋代）

爱结成身，想澄成界，
从此漂流生死海。照彻灵源湛不浑，
方知幻泡同无碍。六门气秋，
四大缘坏，了了一真常自在。
明月混融兮雪芦眼迷，清风相送兮夜船归快。
次韵敏叔郁孤台作
廖刚（宋代）

一目江天万里开，世间那有更高台。烟云缥缈千山迥，岛屿萦回二水来。

爽气直疑侵斗汉，仙风应觉到樽罍。南州已见澄清日，大笔聊从赋早梅。
寿春进祝圣七首。大兴三教
贯休（唐代）

曈曈悬佛日，天俣动云韶。缝掖诸生集，麟洲羽客朝。

非烟生玉砌，御柳吐金条。击壤翁知否，吾皇即帝尧。
缺调名
龚大明（宋代）

山居好。山居好。门对青山水环绕。一榻烟霞梦寐清，我以不贪为至宝。
五月二十四日晚雨忽晴浴罢独卧池亭云峰奇峭既夕方散
周紫芝（宋代）

长虹截天雨初断，孤日翻光上银汉。忽从海底出三山，就中蓬莱正奇观。

黄金涂阙射日光，白玉飞栏入天半。青童舞女各媻姗，手执云幢影凌乱。

想得神清洞府君，应榜春皇侍香案。

群飞白鹤徒尔为，化作苍狗何劳看。神仙出没不久长，碧落天宫岂容玩。

荆王晓梦只须臾，神女乘鸾逐云散。人间幻化无不尔，空复欷歔一长叹。

老人假寐忽举头，但见明星光有烂。
幽轩
欧阳玭（唐代）

幽轩斜映山，空涧复潺潺。重叠岩峦趣，遥来窗户间。

桃花飘岫幌，燕子语松关。衣桁侵池翠，阶痕露藓斑。

临风清瑟奏，对客白云闲。眷恋青春色，含毫俯碧湾。
登拂水岩谒真武庙
严澄（明代）

石门通一径，藓磴陟千盘。已在云中坐，方知天上寒。

苹蘩羞祗荐，肃穆俨仙官。回首烟霞路，微茫鸟道看。
再赠陈高眼二首
姚勉（宋代）

高眼先生本姓陈，阅人多矣妙通神。
地炉传得麻衣法，恐是希夷身后身。
和庞醇之见寄
范仲淹（宋代）

北楼千尺午犹寒，冉冉飞尘不可干。
横望沧溟了无际，贵人休向画图看。
娑罗木
张问陶（清代）

老龙入山山气王，鼓腹欲飞鳞甲壮。储英广莫几千春，一茎草甲丈六身。

樗栎轮囷松柏固，大才难用皆天数。风雨声从地下来，寻常匠石空回顾。

君不见神州草木蔚灵秀，托根不及蛮荒寿。
南林张园
赵孟坚（宋代）

凄凄寒菊委霜丛，丰有微吟腐叶蛩。
倚著栏干听不了，自来我辈最情锺。
灯
齐己（唐代）

幽光耿耿草堂空，窗隔飞蛾恨不通。
红烬自凝清夜朵，赤心长谢碧纱笼。
云藏水国城台里，雨闭松门殿塔中。
金屋玉堂开照睡，岂知萤雪有深功。
忆唐安
陆游（宋代）

南郑戍还初过蜀，朝衫与鬓犹争绿。
逢春饮酒似长鲸，醉里千争风雨速。
唐安池馆夜宴频，潋潋玉船摇画烛，红索琵琶金缕花，百六十弦弹法曲，曲终却看舞霓裳，嫋嫋宫腰细如束。
明朝解酲不用酒，起寻百亩东湖竹。
归吴寂寞时自笑，纵有诗情谁省录？今年二顷似可谋，去斸云根结茅屋。
端州别高六戬
张说（唐代）

异壤同羁窜，途中喜共过。愁多时举酒，劳罢或长歌。

南海风潮壮，西江瘴疠多。於焉复分手，此别伤如何。
江上感怀
陈瑞章（明代）

已知短发怯寒风，转盼孤城枕寺东。宇内声名惟祖逖，眼前谈笑亦王通。

梅花几片随江白，云树参差落叶红。浩浩乾坤春意到，何缘狂客独飘蓬。
送客之湖南
白居易（唐代）

年年渐见南方物，事事堪伤北客情。山鬼趫跳唯一足，

峡猿哀怨过三声。帆开青草湖中去，衣湿黄梅雨里行。

别后双鱼难定寄，近来潮不到湓城。
颂古五十五首
释绍昙（宋代）

九十芳春日，游蜂竟采花。
花归蜜房尽，残叶落谁家。
会稽颂 其五
诸葛兴（宋代）

书畀姒兮力沟洫，民奠居兮勤稼穑。降嬴刘兮言水利，嘉邺渠兮夸郑国。

慨元光兮瓠子决，彼鄃封兮河之北。悼一言兮贻时害，诿天事兮非人力。

昔越守兮得贤侯，虑远久兮为民谋。镜一湖兮陂万顷，备潴泄兮岁有秋。

宁杀身兮利人，抑洙泗兮称仁。嗟后来兮私己，田吾湖兮寖湮。

湖之复兮畴继，侯之心兮万世。酌清流兮撷兰芷，奉明荐兮非昵祀。
生查子 怀姊
王虞凤（明代）

忆昔别离时，欲想心先痛。独自拥寒衾，一夜难成梦。

只见碧纱窗，竹影频移动。残月冷花梢，幽恨和伊共。
泣瓜庐薛景石
释居简（宋代）

梦与瓜庐别，平明见又玄。偏傍蕃手校，奇正想心传。

谷贱烦丰豕，风酸噎瘦蝉。阿伶坟上土，滴不到重泉。
拟古
赵蕃（宋代）

松柏抱奇姿，自应能岁寒。
篱菊盖小草，后雕良独难。
谁云一时芳，顾将比春兰。
兰开桃李际，菊傲风霜阑。
眉州道中望峨眉山
董贻清（清代）

平生雅识看山趣，十丈红尘苦缚住。峨眉山下宦经年，未到峨眉最高处。

朅来仍走眉州道，山容如旧人容老。山神怜我梦魂劳，特开一角浮云晓。

初如旭日悬层光，金轮五色阳乌翔。继疑蜃气现楼阁，玉女面面开晴窗。

我欲从之朝帝阙，天门轶荡群仙揖。左驾青虬石凤皇，半途横被罡风折。

纱縠溪流纱觳纹，苏家故宅今犹存。独惜坡公富笠屐，黄州雨雪登州云。

判杭知颍琼儋谪，海外犹留鸿爪迹。咫尺家山竟未登，千古峨眉笑岑寂。

乃知山水平生缘，一游一览非偶然。公如魂魄犹恋此，与公芒鞋竹杖跻其巅。
谪仙怨·晴川落日初低
刘长卿（唐代）

晴川落日初低，惆怅孤舟解携。鸟向平芜远近，人随流水东西。
鸟云千里万里，明月前溪后溪。独恨长沙谪去，江潭春草萋萋。
腊日雪
梅尧臣（宋代）

风毛随校腊，浩浩古原沙。
寒竹弓声健，阴藏兔径赊。
马头迷玉勒，鹰背落梅花。
少壮心空在，悠然感岁华。
梅天
陆游（宋代）

稻陇移初遍，梅天涩未晴。
轻阴昏茗色，余润咽琴声。
时傍菱塘立，还寻沙径行。
杜门终此世，更誓未来生。
应天长·别来半岁音书绝
韦庄（唐代）

别来半岁音书绝，一寸离肠千万结。难相见，易相别，又是玉楼花似雪。
暗相思，无处说，惆怅夜来烟月。想得此时情切，泪沾红袖黦。
舟中对月
李弥逊（宋代）

悠悠乘坠寄舟车，与世真成一梦蘧。
苦忆晓更鼍报鼓，喜逢秋远雁横书。
江山似与诗人助，水月应知静者如。
投老得归随处乐，独醒尤笑楚三闾。
清平乐·何处游女
韦庄（唐代）

何处游女，
蜀国多云雨。
云解有情花解语，
刬地绣罗金缕。
妆成不整金钿，
含羞待月秋千。
住在绿槐阴里，
门临春水桥边。
春静
吕大临（宋代）

花气自来深户里，鸟声长在远林中。班班叶影垂新荫，曳曳丝光入素空。
至万安
韦骧（宋代）

西风萧瑟作秋声，远客归心信水程。双石尖尖双鹭立，一滩渺渺一舟行。

酒杯无侣难成饮，诗句非奇谩写情。晚泊沙头从杖履，故乡何在眼空明。
窗前树金银花一架
萧道管（清代）

酴醾香梦何匆匆，花散天女褪紫红。天然金玉抱奇相，锦绣照耀谢化工。

美人薄采不盈掬，宜田待女怨东风。烟携雪挺搴素袂，淡黄深白摇绮栊。

低垂蕙帐悄然觉，蘅芜恍惚把芳丛。残蜂倦蝶不到处，无衣妆额尤玲珑。

美人何日不成虹，白云黄竹逢西东。
书陈平佐刺图
释居简（宋代）

千虑难穷智士心，周防密计保千金。宁能有备为无用，一寸渊渊几许深。
座中有名莲萼者持扇乞题即席赋
胡应麟（明代）

烂漫芙蓉色，居然似六郎。朝云团翠盖，夜月舞红裳。

景夺前溪丽，香飞太液长。空令李供奉，极目紫骝傍。
杂咏一百首·张让
刘克庄（宋代）

举国排阉尹，还乡少吊宾。
太丘刍一束，全活几多人。
次韵吕梁仲屯田
苏轼（宋代）

雨叶风花日夜稀，一杯相属竟何时。
空虚岂敢酬琼玉，枯朽犹何出菌芝。
门外吕梁従迅急，胸中云梦自逶迟。
待君笔力追灵运，莫负南台九日期。
得景严弟书
洪适（宋代）

往年同入洛，此日各监州。惯见浮云改，相思野水流。

有书将远意，何处话新愁。莫为痴儿事，乾萤满案头。
遂初书院
葛恒（明代）

少从洙泗壁中寻，老恋龟山学愈深。悟到太初通六籍，春来青草是天心。
自扬州与中甫才翁偕行
沈遘（宋代）

相遇得所好，相从如所期。平生慕朋友，形迹无牵羁。

道路远千里，冬春踰再时。要将穷吾乐，勿厌行迟迟。
和令狐相公春日寻花有怀白侍郎阁老
刘禹锡（唐代）

芳菲满雍州，鸾凤许同游。花径须深入，时光不少留。

色鲜由树嫩，枝亚为房稠。静对仍持酒，高看特上楼。

晴宜连夜赏，雨便一年休。共忆秋官处，馀霞曲水头。
句 其二
范百禄（南北朝）

门外清冷百社潭。
寄襄阳求天麻圆
饶节（宋代）

老僧卧病四告朔，苦无灵药与携扶。闻道天麻能肉骨，襄阳耆旧见怜无。
端午贴子词 其二
真德秀（宋代）

银榜青宫里，天风五月秋。应怜耦耕者，曝背向农畴。
陈履元画玉山草堂
郑元祐（元代）

故人陈孟公，辞如春云气如虹。画法师海岳，山如骞鹏树如龙。

骑箕上天二十载，有子齇鼻画极工。惊蛟嘘云海浪白，离鸾照水岩花红。

皱鳞张鬐耸郁涧底松，中有一亩幽人宫。石床支颐睨飞瀑，意远欲托冥飞鸿。

我欲从之不可得，青山万叠金芙蓉。
秋感 其四
黄家鼎（清代）

时事真教唤奈何，岛民亿兆覆巢窠。两年迁徙恩原厚，九法更张令太苛。

男不负身甘葬火，妇知矢节竞投波。忠贞足与牛庄埒，谁谱东宁正气歌。
题斋壁
陆游（宋代）

看尽人间利与名，归来始觉此身轻。
祸机不败漂舟兴，乐事浑输地碓声。
破箧虽无衣可典，寒畦已有芋堪烹。
余年且健贫何害，剩与邻翁醉太平。
代赞罗汉
释绍昙（宋代）

古桧含烟，青山展画。
题目分明，何须管带。
待你炷得香来，鸣磬一下。
蹉过了也。
乐道未长句辄次韵
韩维（宋代）

雪意凝还解，冰纹结复开。
林鸦时啸侣，城雉不忧媒。
造适心无碍，忘机语绝猜。
曹溪不欺我，何处有尘埃。
清平乐
侯置（宋代）

忍寒情味。枝染蔷薇水。揽照清溪花影碎。笑杀小桃秾李。

一生占断春妍。偏宜月露娟娟。欲寄江南春去，乱鸦点破云笺。
合三韵酬梦石二首 其二
释慧空（宋代）

淡齑薄粥歠两钟，粗疏恶布著两重。大开摩醯顶门眼，莫作师两身中虫。

石头未必能真吼，临济只是栽松手。焚其禅版增其光，受其鈯斧彰其丑。

梦石击节东山歌，亘天烈焰横清波。小僧再拜问如何，三十山藤未是多。
上广东运副马少卿寿十口号 其三
曾丰（宋代）

魁星又转作文星，玉笋班分博士清。鼓舞辟雍群弟子，依归绛帐老先生。
客有至自京师言诸公春间多会于元伯园池因念
蔡襄（宋代）

绿渠春水走潺湲，画阁嵩峦映碧鲜。
酒令已行金盏侧，乐声初急翠裙圆。
清游胜事传京下，多丽新词到海边。
曾是樽前沈醉客，天涯回望重依然。
燕乡守致语口号
陈造（宋代）

胡床玉麈锦囊诗，宾主风流此一时。
玳席邀欢酬令节，羽觞湛一转微漪。
绮罗围外香风远，弦管声中漏刻迟。
莫道兰亭已陈迹，胜游端复嗣芳规。
与儿孙小饮
陆游（宋代）

岁暮寒多雨，村深早闭门。
荒园摘葵芥，近市买鸡豚。
短褐联三世，幽窗共一樽。
五曹常得此，余事不须论。
捣练子·腰束素
李石（宋代）

腰束素，鬓垂鸦。无情笑面醉犹遮。扇儿扇，瞥见些。双凤小，玉钗斜。芙蓉衫子藕花纱。戴一枝，薝卜花。
宫词 其十八
张公庠（宋代）

池北池南柳对黄，翠华游幸昼初长。宫娥从驾知多少，十里朱轮半日香。
仁义驿中
毛滂（宋代）

骑驴何似贾司仓，行李唯余古锦囊。
秋后恰容鹰脱架，春来会有燕投梁。
清时无用材虽拙，白日能閒策亦长。
惭愧平生负三尺，一成泉石欲膏肓。
鸦种麦行
苏轼（宋代）

霜林老鸦闲无用，畦东拾麦畦西种。
畦西种得青猗猗，畦东已作牛毛稀。
明年麦熟芒攒槊，农夫未食鸦先啄。
徐行俯仰若自矜，鼓翅跳踉上牛角。
忆昔舜耕历山鸟为耘，如今老鸦种麦更辛勤。
农夫罗拜鸦飞起，劝农使者来行水。
府斋岁晏节物感人辄成拙诗二篇上寄昭文相公
宋庠（宋代）

晓拂青铜感岁阑，萧萧华发强扶冠。
病憎蛇影能为怪，老爱松扶不受寒。
世务焦头机已息，主恩沦髓报应难。
镆铘自躍非吾意，且作洪炉旧物看。
观恭师诗书以二绝勉之 其一
释道潜（宋代）

吾乡英秀颇能文，子复区区慕碧云。请用三多为祖式，他时自与古人群。
湖上赋
陆游（宋代）

冉冉秋将至，沉沉夜向晨。
河随天渐转，露洗月如新。
瘦竹过眉杖，轻纱折角巾。
渔歌四面起，烟水浩无津。
书颜子传后
薛季宣（宋代）

几庶都缘有若无，宁论刍狗矧蘧庐。要须非复周公梦，而亦何为子夏书。

行苇至仁均草木，中孚大信洽豚鱼。穷神至命知奚事，不远周流意六虚。
忆秦娥·用太白韵
李之仪（宋代）

清溪咽。霜风洗出山头月。山头月。迎得云归，还送云别。
不知今是何时节。凌歊望断音尘绝。音尘绝。帆来帆去，天际双阙。
用杨诚斋韵题吴梦与集
袁说友（宋代）

大钧落落元无钩，百尺空卧元龙楼。
天生斯人竟何用，摇笔仅可供眉愁。
诗人惯作惊人语，富贵迫人嗟几许。
世间万事要其终，只今此道犹能东。
蒋洋道中望太姥山四首
陈嘉言（唐代）

问俗驱王事，斋宫耐可期。
寒花明绛节，孤月映摩尼。
缥渺浮虚廊，苍茫弄晚曦。
三山如可接，莫遣汉臣归。
赠张道士
皎然（唐代）

玉京真子名太一，因服日华心如日。

此心不许世人知，只向仙宫未曾出。
芍药
王贞白（唐代）

芍药承春宠，何曾羡牡丹。
麦秋能几日，谷雨只微寒。
妒态风频起，娇妆露欲残。
芙蓉浣纱伴，长恨隔波澜。
送曹资深受代还京兼简刘养正
晁说之（宋代）

韩王孙子何楚楚，不用根源论魏武。
读书射猎固自如，剧谈大魏能尔汝。
为君相遇在东州，与我中分万斛愁。
我归未得君归去，风流应复属曹刘。
颂古九首
释思岳（宋代）

本是山中人，爱说山中话。
五月卖松风，人间恐无价。
长相思·郎恩深
韩疁（宋代）

郎恩深。妾思深。

祗为恩深便有今。回纹辜旧吟。

云沉沉。水沉沉。

一点坚如百炼金。郎应知妾心。
湖下溪
佚名（唐代）

湖水下为溪，溪小趣更幽。窈窕林中回，清泠石上流。

掩映成碧潭，游戏见白鸥。岸傍古树根，往往疑潜虬。

野情随所适，世事何沈浮。
忆乡歌四首
冯梦得（宋代）

侬是剑南人，惯识故乡好。
绿叶接红花，辉映绥安道。
赵子礼劝农回有诗和者盈轴然皆颂德诗非劝农也拟和二篇 其二
郑刚中（宋代）

山田硗薄高低春，田者缘山嗔鸟耘。惰农不趋林外坰，每以惮此求暂宁。

守出见之告以情，尔辈勿视米价平。官今不用农为兵，虽屡丰年自当耕。

醉饱酒食尔有名，田畯至喜非肇称。众曰此亭公所登，愿当甘棠颂公恩。

祁祁之雨明日晴，听我吹豳击鼓鸣。
过周修撰池
刘攽（宋代）

绝景淹留欲断年，晓来冰雪涨池泉。尽拈书籍无多子，来问东家亦漫然。
中牟县旅
王禹偁（宋代）

古县日初沉，轺车忽见寻。
不将迁客累，方认故人心。
无酒销寒漏，挑灯听远砧。
郏郊重里路，并辔未妨吟。
可叹
杜甫（唐代）

天上浮云如白衣，斯须变幻如苍狗。
古往今来共一时，人生万事无不有。
近者抉眼去其夫，河东女儿身姓柳。
丈夫正色动引经，酆城客子王季友。
群书万卷常暗诵，孝经一通看在手。
贫穷老瘦家卖屐，好事就之为携酒。
豫章太守高帝孙，引为宾客敬颇久。
闻道三年未曾语，小心恐惧闭其口。
太守得之更不疑，人生反覆看亦丑。
明月无瑕岂容易，紫气郁郁犹冲斗。
时危可仗真豪俊，二人得置君侧否。
太守顷者领山南，邦人思之比父母。
王生早曾拜颜色，高山之外皆培塿。
用为羲和天为成，用平水土地为厚。
王也论道阻江湖，李也丞疑旷前后。
死为星辰终不灭，致君尧舜焉肯朽。
吾辈碌碌饱饭行，风后力牧长回首。
巫山巫峡
郦道元（南北朝）

江水又东，迳巫峡，杜宇所凿以通江水也。郭仲产云：“按地理志，巫山在县西南，而今县东有巫山，将郡县居治无恒故也！”江水历峡，东，迳新崩滩。此山汉和帝永元十二年崩，晋太元二年又崩。当崩之日，水逆流百余里，涌起数十丈。今滩上有石，或圆如箪，或方似笥，若此者甚众，皆崩崖所陨，致怒湍流，故谓之新崩滩。其颓岩所余，比之诸岭，尚为竦桀。其下十余里，有大巫山，非惟三峡所无，乃当抗峰岷峨，偕岭衡疑；其翼附群山，并概青云，更就霄汉辨其优劣耳！神孟凃所处。《山海经》曰：“夏后启之臣孟凃，是司神于巴，巴人讼于孟凃之所，其衣有血者执之，是请生，居山上，在丹山西。”郭景纯云：“丹山在丹阳，属巴。”丹山西即巫山者也。又帝女居焉。宋玉所谓：“天帝之季女，名曰瑶姬，未行而亡，封于巫山之阳。精魂为草，寔为灵芝。”所谓“‘巫山之女，高唐之阻，旦为行云，暮为行雨，朝朝暮暮，阳台之下。’旦早视之，果如其言。故为立庙，号朝云焉。”其间首尾百六十里，谓之巫峡，盖因山为名也。

自三峡七百里中，两岸连山，略无阙处。重岩叠嶂，隐天蔽日；自非亭午夜分，不见曦月。至于夏水襄陵，沿泝阻绝；或王命急宣，有时朝发白帝，暮到江陵，其间千二百里，虽乘奔御风，不以疾也。春冬之时，则素湍绿潭，回清倒影；绝巘多生怪柏，悬泉瀑布，飞漱其间；清荣峻茂，良多趣味。每至晴初霜旦，林寒涧肃；常有高猿长啸，属引凄异，空谷传响，哀转久绝。故渔者歌曰：“巴东三峡巫峡长，猿鸣三声泪沾裳！”
春日舟中喜晴三首 其三
刘弇（宋代）

安得绳丝万丈长，绊留乌影在扶桑。三春厌倦泥涂走，一旦亲逢日月光。

山有晚烟青郁郁，天无阴雾碧苍苍。雨馀更荷风相照，吹送残花满院香。
新成小斋曰剡雪舟以兴有所思也
舒岳祥（宋代）

银河枕上客星来，残梦西窗水鸟啼。
身入布衾如卧雪，当年曾泛戴公溪。
摊破浣溪沙·手卷真珠上玉钩
李璟（五代）

手卷真珠上玉钩，依前春恨锁重楼。风里落花谁是主？思悠悠。
青鸟不传云外信，丁香空结雨中愁。回首绿波三峡暮，接天流。(三峡 一作：三楚)
孙威敏
岳珂（宋代）

有文事，有武备，公之笔札蔚然可占也。兵凶器，战危事，公之此事非直一谦也。

以公之才，持必胜之策，而于顾虑独如此其严也。

嗟今之人，万一不逮，谈伊吾，望天山，乃抵掌而奋髯也。

尔言则轻，民之歼也。好谋而成，视吾奁也。
龟龄携具同景卢嘉叟饯别于荐福即席再用韵赋四客诗
张孝祥（宋代）

使君领客访金仙，小队旌旗锦一川。我欲采芝非辟世，公当立极要擎天。

诗声政尔容传稿，僧律何尝禁割鲜。一笑番阳逢岁熟，问公钟磬几时编。
送信禅人
释智愚（宋代）

诚信之言是道根，出门句子要区分。
溪山到眼知惭愧，莫学丛林饱见闻。
以诗句咏梅·及早归来带雪看
方蒙仲（宋代）

南州雪易消，得春却差早。
到处有梅花，不如在家好。
送元章改漕成都
王十朋（宋代）

取友四十载，普天半交游。蒹葭群玉间，莫盛登瀛洲。

元章真国群，未见心已投。雅抱畎亩志，共怀天下忧。

馆阁育人材，孰云专校雠。慷慨论世事，不见范尹欧。

疆埸况如许，宁不忧宗周。精忠屹肝胆，苦语惊冕旒。

君去最勇决，我行尚迟留。初别拟十载，相逢忽三秋。

龙飞起元老，江淮握貔貅。礼罗得奇才，戎幕资良筹。

人事苦好违，壮怀莫能酬。去持夔州节，遥泛瞿唐舟。

我亦来自鄱，兹行岂人谋。八阵观壮图，三峡窥倒流。

访君义胜堂，顾我制胜楼。如马谒白帝，卧龙寻武侯。

江亭览月色，园花赏春柔。果分馀味甘，兰赠深林幽。

诗篇浩卷轴，墨妙辉山丘。气薄文艳杜，词卑竹枝刘。

吏事容拙疏，交情荷绸缪。纶言下北阙，绣衣使西州。

流钱岂君事，易地曾何优。胡不班玉笋，入告嘉谋猷。

巴子国最贫，疮痍民未瘳。君去谁抚摩，欲借嗟无由。

我已上祠章，归欤老田畴。迟君还日边，寄书到东瓯。
与黔倅张茂宗
黄庭坚（宋代）

静居门巷似乌衣，文采风流众所归。
别乘同来二千石，化民曾所十三徽。
寒香亭下方遗爱，吏隐堂中已息机。
暂与计司参婉画，百城官吏借光辉。
诏修两朝国史开局日赐筵史院和首相吴公席上
元绛（宋代）

殿帷昕对罢，省户两阴馀。
诏赐尧尊酒，人探禹穴书。
夔龙方客右，班马盖徒欤。
径醉俄归弁，云西见日车。
初冬见雪
李洪（宋代）

颇怪寒威一倍添，天花回旋落层檐。
慵赓险韵偏工絮，自哂微官独带盐。
问讯梅梢半封萼，争看蝶舞不钩帘。
小儿学诵封胡句，羔袖烘炉任附炎。
念奴娇 其七 寿退谷先生
梁清标（清代）

圣朝遗老，拥琴樽图史，婆娑清昼。传得关闽当日学，独把残编穷究。

道在斯人，晴窗高卧，闲却经纶手。一庭风雪，喜当介眉时候。

绕膝彩袖重重，持觞共祝，宰相山中久。谢客著书多岁月，小阁藤深松茂。

鹤发丹颜，凭烟云好，供养容如旧。春风盈坐，笑看车马驰骤。
和浙西从事刘三复送僧南归
许浑（唐代）

楚客送僧归故乡，海门帆势极潇湘。碧云千里暮愁合，

白雪一声春思长。满院草花平讲席，绕龛藤叶盖禅床。

怜师不得随师去，已戴儒冠事素王。
题叶清甫绿波楼
卢琦（元代）

主人能拔俗，每自捲珠帘。野水春生浦，山云日傍檐。

陶家唯酿酒，邺架尽悬签。相见波光好，秋来绿又添。
题翠云山房二首 其一
弘历（清代）

地据隆中秀，盘盘诘径幽。心依清略永，神与静为谋。

山雨寒徐点，春松翠欲流。楼横天半舫，可以纵吟眸。
颂古三首
释净全（宋代）

是见受时眼著屑，见如不受事犹乖。
贼身已露徒囘首，鬼面神头一处埋。
至和杂书五首·八月九日
蔡襄（宋代）

晓虹跨江一千尺，平浪东西入天碧。
游人初觉秋气凉，衣不禁风薄罗窄。
渔家小艇方醉眠，艇里长鱼三尺白。
彩栏北倚数流萤，似与流蒙旧相识。
香脂揩尽暗成云，银甲试弦初未直。
桥前流水声潺潺，年华一去何时还。
重来若问桃花路，记取松亭月影间。
次韵衡山徐监酒同考府学试八首
项安世（宋代）

南州门户到云来，犹有诗情出九垓。
怜我风帘鑽故纸，借君月露洗黄埃。
次韵郡博士贺龟山祠新成 其三
释居简（宋代）

业从师授巧无师，孟子何曾负子思。华月不从修处缺，景星还自望中垂。

伪从所恶生成党，判自持方不中规。欲扣两端今已矣，忘言独与故吾期。
宿村舍
杜荀鹤（唐代）

野人于我有何情，半掩柴门向月明。

深夜欲眠眠未著，一丛寒木一猿声。
追次仇仁近韵谩成三首
方回（元代）

风云乘变化，微贱忽公孤。
内足穷过达，多求智返愚。
谈锋椎衍奭，笔阵扫孙吴。
时彦当如此，吾归钓雪鲈。
闺词四十首　晚妆 其三十六
陈子壮（明代）

缓下搔头发鬐馀，香丝腻滑懒堪梳。蜩蝉蜕后□鸦散，妙鬘云高夜不舒。
致政邵少卿挽词
司马光（宋代）

北固启佳城，东吴陨德星。
繐帷长寂寞，羽扇遂飘零。
泉烛千年碧，霜松数寸青。
庆余和有在，玉树满阶庭。
闻雁杂咏 其十八 西畴闻雁
成鹫（清代）

郭外纵横亩，秋田远近山。三农方待穫，一雁下庾关。

似诉风霜苦，焉知稼穑艰。躬耕与行役，相视未能閒。
东湖诗十首
黎廷瑞（宋代）

梅径苔花长菉衣，仙翁跨鹤不曾归。
五陵年少无聊赖，几阵风铃放鸽飞。
过李将军南郑林园观妓
刘长卿（唐代）

郊原风日好，百舌弄何频。小妇秦家女，将军天上人。

鸦归长郭暮，草映大堤春。客散垂杨下，通桥车马尘。
释疾文三歌 其二
卢照邻（唐代）

岁去忧来兮东流水，地久天长兮人共死。明镜羞窥兮向十年，兮马停驱兮几千里。

麟兮凤兮，自古吞恨无已。
和孙公索酒
刘延世（宋代）

紫貂寒拥鼻，绿螘细侵唇。
莲烛当时事，壶头此日春。
鹊踏枝
欧阳修（宋代）

一曲尊前开画扇。暂近还遥，不语仍低面。直至情多缘少见。千语不直双回眄。

苦恨行云容易散。过尽佳期，争向年芳晚。百种寻思千万遍。愁肠不似情难断。
哭宇宽孝廉
林朝崧（清代）

自古谁无死，悲君在客边。一灵归故国，万恨掩穷泉。

永罢春明试，空留宝剑篇。伤心帝京友，犹盼孝廉船。
再涉南罗渡
贺铸（宋代）

滞水生苔没马蹄，涨沙隐约见金堤。
禹功寖久人无继，未信东流不复西。
送王迁归青社
魏野（宋代）

此别重伤情，寒天二十程。
弟分微禄送，儿逐蹇驴行。
雪蔽千山色，冰含万水声。
何时再相见，去去海边城。
四伯父生日
项安世（宋代）

春入芳兰喜气浓，天风吹下庆重重。
大儿稳护梁州罽，小女登高监宅龙。
南亩新年付熊骥，北窗长日慕乔松。
阿咸多病宜偕隐，自洗山罍劝嗣宗。
孙莘老挽词四首
秦观（宋代）

华屋丘山可柰何，百年光景一投梭。
故人唯有羊昙在，恸哭西州不忍歌。
和赵晋臣敷文积翠岩去纇石
辛弃疾（宋代）

两峰如长喉，有石鲠其内。
千金随侯珠，磊落见微纇。
何言西子随，捧心作颦态。
夷齐心著肩，欲间使分背。
小亏或大全，知恶及真爱。
堂堂老充国，荒寻得幽对。
朝夕与山语，俯仰弥三载。
谓我知子心，茅塞厌荟薱。
有随玉于斯，雕琢那可废。
芝兰生当户，虽芳亦芟刈。
邑有从事贤，闻之重慷慨。
太清点浮云，谁令久滓秽。
指挥俄顷间，急雨破春块。
开豁喜新辟，逼仄忘旧碍。
得非神禹手，勇凿耻不逮。
又如持金篦，刮膜生随睐。
渠言农去草，见恶佩前诲。
主人吟古风，格调剧清裁。
我评此章句，真是杜陵辈。
入蜀脚未定，欲掷石笋退。
火与金水同，其石为铄粹。
劝君莫放手，玉石恐俱碎。
累然颈下瘿，割之命随溃。
此石幸胜之，此举君勿再。
姑置毋多谈，俱想增胜槩。
会当携酒去，物理剖茫昧。
此邦刘知道，光焰文章在。
今将清风峡，与岩传百代。
慵夫自号
王若虚（金朝）

身世飘然一瞬间，更将辛苦送朱颜。时人莫笑慵夫拙，差比时人得少闲。
东村
陆游（宋代）

雨霁山争出，泥乾路渐通。
稍从牛屋後，却过鹳巢东。
决决沙沟水，翻翻麦野风。
欲归还小立，为爱夕阳红。
金菊对芙蓉 过侯敷文村居留赠仍用前韵
陈维崧（清代）

紫艳牵裾，红香扑帽，手编花鸟阳秋。有佳儿膝下，少妇楼头。

红栏粉壁吴船样，明棂外、蜂蝶成毬。有时月上，前墟送到，牧笛樵讴。

一任金犊如流。笑昔日金张，一半荒邱。且芒鞋野服，散誔优游。

栽花晒药摊书外，无剥啄、人境双幽。但逢酒熟，恰当花放，我到还留。
净业寺与前鄠县李廓少府同宿
贾岛（唐代）

来从城上峰，京寺暮相逢。往往语复默，微微雨洒松。

家贫初罢吏，年长畏闻蛩。前日犹拘束，披衣起晓钟。
泥行终日至晡始抵中桥六绝 其四
岳珂（宋代）

两岸黄苗半跬深，媷馀短发更伤心。莫疑一点无生意，尽是田家眼内针。
甲申正月二十日游盘谷道院赠石涧鍊师
舒岳祥（宋代）

沧海连云族，青山远驿尘。
回旋成小隐，想像着幽人。
桃树偏临水，梅花讳说春。
扶舆穿荦确，空翠湿衣巾。
辞众偈
释智策（宋代）

四大既分飞，烟云任意归。
秋天霜夜月，万里转光辉。
寿潘介岩
王柏（宋代）

宝祐重颁历，祥开甲子三。一分春色满，喜溢寿卮宽。

去岁沾馀庆，连宵饫豆笾。今年东望处，紫气护天关。

正阻松椿祝，难忘契谊覃。只将生硬语，便作瓣香看。

天不生贤数，人培厚德难。几年涵养力，方到介而安。

出处随时义，从容最可观。青云平进步，中立了无偏。

一解星屏绂，扁舟归故山。修门无一字，已决此身閒。

卜筑迁新宇，除书动笋班。勤渠朱邸讲，公论蔼朝端。

善类频回首，争先傒奏篇。忠嘉当有力，圣德本天涵。
趋慈和寺移宴
许浑（唐代）

高寺移清宴，渔舟系绿萝。潮平秋水阔，云敛暮山多。

广槛停箫鼓，繁弦散绮罗。西楼半床月，莫问夜如何。
折槛行
杜甫（唐代）

呜呼房魏不复见，秦王学士时难羡。青衿胄子困泥涂，

白马将难若雷电。千载少似朱云人，至今折槛空嶙峋。

娄公不语宋公语，尚忆先皇容直臣。
游碧岩和石川韵碧岩碧弁之中峰也
王济（魏晋）

历览碧岩胜，只疑尘境无。
烟峦净流翠，晴瀑白跳珠。
隐约瞻天姥，冥濛见太湖。
丹青谁把笔，相对写新图。
食荠
释文珦（宋代）

生无食肉资，饭蔬幽壑底。
朝采南涧芹，莫撷东篱荠。
此中有真味，岂必鱠鲂鳢。
保曾万金馔，恶谥不可洗。
荐福寺讲筵偶见又别（一作别后）
韩偓（唐代）

见时浓日午，别处暮钟残。景色疑春尽，襟怀似酒阑。

两情含眷恋，一饷致辛酸。夜静长廊下，难寻屐齿看。
贵西道中
李棠阶（清代）

斫得松枝自煮茶，贵西风物最堪嗟。林稀偶听一声鸟，地暖犹开十月花。

缘路毡衣苗子俗，半山茅店候人家。蛮烟瘴雨荒凉甚，径仄崖倾日又斜。
绿玉连环歌为邢从周典簿作
张翥（元代）

于阗河头夜光发，赤髯贾胡采明月。中有美璞凝寒晶，唯许鬼工能琢成。

伊谁得此邢公子，示我绿玉双连理。恍如空碧虹气垂，半隐青瑶蟾一规。

展之两环不逾尺，叠作团团小苍璧。縠文错落映雷文，宛是昆吾宝刀刻。

庐陵学士癖好奇，辨古重似琼琚词。珊瑚佩钩讵可数，我疑制自金源时。

集贤仙公丈人行，凤阁舍人文有样。请君留束宫锦袍，待看挥毫玉堂上。
夏日
那逊兰保（清代）

午梦初回画正长，新蝉学噪韵悠扬。湘帘似水波纹澹，叶幄如云日影凉。

心静却缘知事少，身闲又为赋诗忙。增侬兴致连宵雨，嫩竹参差已过墙。
戏诸姊作假花
周玉如（明代）

镂花雕叶百般新，巧手分明遂夺真。
自是深闺无定鉴，金钱输与弄虚人。